Управни одбор Агенције за лиценцирање стечајних управника објављује

ЈАВНИ КОНКУРС

ЗА ИМЕНОВАЊЕ ДИРЕКТОРА

АГЕНЦИЈЕ ЗА ЛИЦЕНЦИРАЊЕ СТЕЧАЈНИХ УПРАВНИКА

Агенција за лиценцирање стечајних управника основана је Законом о Агенцији за лиценцирање стечајних управника („Службени гласник РС”, бр. 84/04, 104/09 и 89/15) и почела је са радом 24. фебруара 2005. године. Истим законом прописани су послови Агенције, као и надлежности директора Агенције.

Кандидат за директора Агенције за лиценцирање стечајних управника мора да испуњава услове из члана 22, а у вези са чланом 16. Закона о јавним агенцијама, и то:

* да је држављанин Републике Србије;
* да има стечено високо образовање у обиму од најмање 240 ЕСПБ, по пропису који уређује високо образовање, почев од 10. септембра 2005. године, односно на студијама у трајању од најмање четири године, по пропису који је уређивао високо образовање до 10. септембра 2005. године;
* да има најмање девет година радног искуства на пословима из области рада Агенције за лиценцирање стечајних управника;
* да није осуђиван на казну затвора од најмање шест месеци;
* да против кандидата није покренут кривични поступак, нити да је покренута истрага за кривична дела која се гоне по службеној дужности;
* да му није престао радни однос због теже повреде дужности из радног односа;
* да именовање не би изазвало сукоб јавног и приватног интереса;
* да није члан органа политичке странке.

Као доказ о испуњавању услова из овог конкурса кандидат је обавезан да уз пријаву поднесе:

* оригинал или оверену фотокопију уверења о држављанству (не старије од шест месеци) или изјаву којом се кандидат опредељује да Агенција за лиценцирање стечајних управника прибави податке о којима се води службена евиденција;
* оригинал или оверену фотокопију дипломе или уверења о стеченом високом образовању;
* документ о врсти и дужини радног искуства до подношења пријаве на конкурс (уговор о раду, уговор о ангажовању ван радног односа, потврда о радном искуству или други документ којим се доказује радно искуство);
* уверење надлежног органа да кандидат није осуђиван на казну затвора од најмање 6 месеци (не старије од шест месеци) или изјаву којом се кандидат опредељује да Агенција за лиценцирање стечајних управника прибави податке из казнене евиденције;
* уверење надлежног органа да против кандидата није покренут кривични поступак, нити да је покренута истрага за кривична дела која се гоне по службеној дужности (не старије од шест месеци);
* потврду да кандидату није престао радни однос због теже повреде дужности из радног односа;
* изјаву кандидата да именовање не би изазвало сукоб јавног и приватног интереса;
* изјаву кандидата да није члан органа политичке странке;
* биографију која садржи обавезне податке: име и презиме кандидата, контакт телефон, податке о образовању, податке о врсти и дужини радног искуства са кратким описом послова на којима је кандидат радио до подношења пријаве на конкурс и одговорности на тим пословима, као и податке о стручном усавршавању и другим стеченим знањима и вештинама;
* оригинал или оверену фотокопију извода из матичне књиге рођених или изјаву којом се кандидат опредељује да Агенција за лиценцирање стечајних управника прибави податке о којима се води службена евиденција.

***Рок за подношење пријава је 15 дана од дана оглашавања јавног конкурса у „Службеном гласнику Републике Србије“.***

***Пријаве са назнаком „за конкурс – не отварати“ се подносе на адресу: Агенцијa за лиценцирање стечајних управника – Управни одбор, Теразије 23/VI, Београд.***

Контакт особа за информације о јавном конкурсу је Ана Тисовски Тарајић, телефон 011/7156-114.

Неблаговремене, недопупштене, неразумљиве или непотпуне пријаве неће се разматрати.

Управни одбор Агенције за лиценцирање стечајних управника у року од 10 дана од дана истека рока за подношење пријава спроводи изборни поступак, у коме саставља списак кандидата који испуњавају услове за именовање директора и одређује распоред према којем ће кандидати бити позивани на разговор. Кандидати који испуњавају услове за именовање директора, биће благовремено обавештени о термину за разговор телефонским путем на контакт бројеве које наведу у својим пријавама.

У изборном поступку се врши провера и оцена стручне оспособљености, знања и вештина кандидата, и то: знања из области рада Агенције за лиценцирање стечајних управника, стручне оспособљености за успешно обављање послова директора и вештине комуникације, руковођења, аналитичког резоновања и логичког закључивања, као и организационе способности сваког кандидата, и то на основу увида у податке из пријаве и одговоре на питања која се усмено постављају кандидатима (разговор). Свим кандидатима се постављају иста питања и по истом редоследу. Управни одбор може у току разговора поставити додатна питања ако су неопходна додатна објашњења или обавештења.

Кандидати се оцењују оценом од 1-3 по свим мерилима која се проверавају, и то: оценом 3, када кандидат у потпуности задовољава захтеве за именовање директора, оценом 2, када делимично задовољава, и оценом 1, када не задовољава захтеве за именовање директора.

Резултат кандидата добија се тако што се израчунава просечна вредност оцена којима је кандидат вреднован.

Просечна вредност оцена рачуна се само оном кандидату кога је сваки члан Управног одбора вредновао оценом 2 или 3.

Уколико више кандидата има једнак резултат, предност има кандидат са бољим резултатом на провери знањa, а за случај да су кандидати једнако оцењени на провери знања, предност има кандидат са бољим резултатом на провери стручне оспособљености. Уколико и након тога кандидати имају једнак резултат, Управни одбор изабраће кандидата, имајући у виду дужину радног искуства на руководећим позицијама у државним органима и другим институцијама којима су поверена јавна овлашћења.

После спроведеног изборног поступка Управни одбор саставља листу од највише три кандидата који су у изборном поступку постигли захтевани резултат и подноси је Влади Републике Србије.

Директора Агенције за лиценцирање стечајних управника именује Влада Републике Србије са листе кандидата коју јој је поднео Управни одбор.

Решење о именовању директора Агенције за лиценцирање стечајних управника Влада доставља свим кандидатима који су се пријавили на јавни конкурс.

Директор Агенције за лиценцирање стечајних управника именује се на период од 5 година.

Ако ниједан кандидат није постигао захтевани резултат, јавни конкурс се понавља, а кандидати обавештавају да јавни конкурс није успео.

Сви изрази, појмови и термини који су у овом огласу употребљени у мушком роду, односе се без дискриминације и на особе женског пола.